Covid-19 bring finansiële onsekerheid vir NetcareNetcare se St Augustine-hospitaal in Glenwood, Durban. (Foto: Doctor Ngcobo/ANA) Netcare het Maandag ŉ daling van 6,3% in sy inkomste per aandeel vir die halfjaar tot Maart getoon. Dié private hospitaalgroep verdien tans 79c per aandeel. Netcare het Maandag in ŉ verklaring gesê weens die Covid-19 is daar ontsettende onsekerheid oor die res van die boekjaar. Netcare het gesê die handel in aandele gedurende die eerste vyf maande van die 2020-boekjaar was in ooreenstemming met markverwante vooruitskattings. Dit het egter alles verander toe die eerste geval van die nuwe koronavirus in Maart in Suid-Afrika aangemeld is. “Nadat die eerste Covid-19-geval aangemeld is, is Netcare finansieel egter aansienlik beïnvloed deur omvattende voorbereiding van sy hospitale en die gevolglike vermindering van pasiëntgetalle. Dit het veroorsaak dat ons sedert middel Maart minder pasiënte opgeneem het,” lui Netcare se verklaring. “Netcare het tot op hede ongeveer R150 miljoen aan die verbetering van sy waakeenhede bestee deur die aankoop van ventilators, gespesialiseerde lugfilters en ultraviolet ontsmettingsrobotte,” lui die verklaring. Luidens die verklaring het Netcare egter eers die werklike finansiële trefkrag van die nuwe koronavirus in April beleef, toe die algehele landwye afsondering in Suid-Afrika ingestel is in ŉ poging om die nuwe koronavirus hok te slaan. Niedringende chirurgie en die behandeling van traumagevalle moes in dié tyd uitgestel word, wat daartoe gelei het dat die gemiddelde besetting in Netcare se hospitale met tot 32,5% gedaal het. Maroela Media het vroeër berig drie van Netcare se hospitale moes ook tydelik sluit nadat personeel by dié hospitale met Covid-19 besmet is. Die Netcare St Augustine-hospitaal, Netcare Kingsway-hospitaal en Netcare se Ceres-hospitaal is sedertdien weer oopgestel. Luidens dié verklaring is Netcare steeds in ŉ bestendige finansiële posisie, ten spyte van etlike uitdagings die afgelope paar maande en kon hulle dit regkry om miljoene rande te spaar deur die uitstel van nienoodsaaklike kapitale projekte.